逍遙園
作者：郭祥正
朝代：宋

paragraphs: 逍遙有水一溪，有竹三畝。
蘭芬菊芳，松老石瘦。
堂居其中，亭列左右。
菲菲兮春榮，陰陰兮夏茂。
孤猿嘯兮秋夜長，空桑嗥兮冬雪晝。
山之名兮人莫知，公爲主兮天所授。
其或要佳賓，酌醇酎。
清吟得韻兮，非人世之絲篁。
屬筆成篇兮，發天機之錦繡。
方且登高臺，挹遠岫。
俯仰羣仙，咨詢遐壽。
脱輪蹄之縈，服烟霞之秀。
于斯時也，一舉九萬兮，吾不知其爲用。
嗒焉自喪兮，吾不知其爲偶。
翛兮窅兮，非無之無。
寂兮息兮，非有之有。
無何亦何得而名，有竅則竅遽能久。
至若聽出于垣，觀入于牖。
此鄙士之常習，又安得與夫逍遙主人而爲之友也哉。